               EUROPOS KOMISIJA
            Briuselis, 2020 12 17
            COM(2020) 814 final
            2020/0357(NLE)
            Pasiūlymas
            TARYBOS SPRENDIMAS
            dėl pozicijos, kuri Europos Sąjungos vardu turi būti išreikšta šešiasdešimt ketvirtojoje Narkotinių medžiagų komisijos sesijoje, dėl medžiagų įtraukimo į 1961 m. Bendrosios narkotinių medžiagų konvencijos su pakeitimais, padarytais 1972 m. protokolu, ir 1971 m. Psichotropinių medžiagų konvencijos sąrašus

               AIŠKINAMASIS MEMORANDUMAS

               1.PASIŪLYMO DALYKAS

               Šis pasiūlymas yra susijęs su sprendimu, kuriuo nustatoma pozicija, kuri Europos Sąjungos vardu turi būti išreikšta 64-ojoje Narkotinių medžiagų komisijos sesijoje, dėl cheminių medžiagų įtraukimo į 1961 m. Bendrosios narkotinių medžiagų konvencijos su pakeitimais, padarytais 1972 m. protokolu, ir 1971 m. Psichotropinių medžiagų konvencijos sąrašus. 64-ąją Narkotinių medžiagų komisijos sesiją numatyta surengti 2021 m. balandžio 12–16 d.2.PASIŪLYMO APLINKYBĖS

               2.1. 1961 m. JT bendroji narkotinių medžiagų konvencija su pakeitimais, padarytais 1972 m. protokolu, ir 1971 m. JT psichotropinių medžiagų konvencija

               1961 m. Jungtinių Tautų (toliau – JT) bendrąja narkotinių medžiagų konvencija su pakeitimais, padarytais 1972 m. protokolu (toliau – Narkotinių medžiagų konvencija)
                  1
               , siekiama koordinuotais tarptautiniais veiksmais kovoti su piktnaudžiavimu narkotikais. Yra dvi intervencijos ir kontrolės rūšys, kurios taikomos kartu. Pirma, siekiama narkotikų turėjimą, vartojimą, prekybą jais, jų platinimą, importą, eksportą ir gamybą apriboti taip, kad tai būtų daroma tik medicinos ir mokslo tikslais. Antra, su narkotikų kontrabanda kovojama vykdant tarptautinį bendradarbiavimą, siekiant stabdyti ir atgrasyti narkotikų prekeivius.

               1971 m. JT psichotropinių medžiagų konvencija (toliau – Psichotropinių medžiagų konvencija)
                  2
                nustatoma tarptautinė psichotropinių medžiagų kontrolės sistema. Ja buvo reaguojama į išaugusią narkotikų įvairovę ir piktnaudžiavimo jais mastą – įvesta kai kurių sintetinių narkotikų kontrolė, atsižvelgiant, viena vertus, į piktnaudžiavimo jais riziką, kita vertus – į jų terapinę vertę.

               Visos ES valstybės narės yra konvencijų šalys, o Sąjunga – ne.

               2.2.Narkotinių medžiagų komisija

               Narkotinių medžiagų komisija yra JT Ekonominės ir Socialinės Tarybos komisija, o jos funkcijos ir įgaliojimai išdėstyti, inter alia, dviejose minėtose konvencijose. Ją sudaro 53 JT valstybės narės, kurias išrenka JT Ekonominė ir Socialinė Taryba. 2021 m. kovo mėn. Narkotinių medžiagų komisijoje balsavimo teisę turės 12 valstybių narių
                  3
               . Sąjunga Narkotinių medžiagų komisijoje turi stebėtojos statusą.

               2.3.Numatomas Narkotinių medžiagų komisijos teisės aktas

               Narkotinių medžiagų komisija, remdamasi Pasaulio sveikatos organizacijos (toliau – PSO), kuriai pataria jos Priklausomybės nuo narkotikų ekspertų komitetas, rekomendacijomis, reguliariai iš dalies keičia prie minėtų konvencijų pridedamus medžiagų sąrašus.

               PSO Jungtinių Tautų generaliniam sekretoriui rekomendavo įtraukti į konvencijų sąrašus aštuonias iš vienuolikos medžiagų, kurių kritinę apžvalgą paskelbė PSO priklausomybės nuo narkotikų ekspertų komitetas.

               Narkotinių medžiagų komisijos 64-ojoje sesijoje, kuri preliminariai vyks Vienoje 2021 m. balandžio 12–16 d., prašoma priimti sprendimus dėl šių medžiagų įtraukimo į konvencijų sąrašus.

               3.Pozicija, kurios turi būti laikomasi Sąjungos vardu

               Konvencijų priedų pakeitimai turi tiesioginių padarinių Sąjungos teisės narkotikų kontrolės srityje taikymo sričiai visose valstybėse narėse. 2004 m. spalio 25 d. Tarybos pamatinio sprendimo 2004/757/TVR, nustatančio būtiniausias nuostatas dėl nusikalstamų veikų sudėties požymių ir bausmių neteisėtos prekybos narkotikais srityje
                  4
                (toliau – pamatinis sprendimas), 1 straipsnio 1 dalyje nustatyta, kad tame pamatiniame sprendime „narkotikai“ yra bet kuri iš medžiagų, kurioms taikoma Narkotinių medžiagų konvencija arba Psichotropinių medžiagų konvencija, ir bet kuri iš medžiagų, išvardytų Pamatinio sprendimo priede. Todėl pamatinis sprendimas taikomas medžiagoms, įtrauktoms į Narkotinių medžiagų konvencijos ir Psichotropinių medžiagų konvencijos sąrašus. Taigi bet kokie šių konvencijų sąrašų pakeitimai turi tiesioginį poveikį bendroms ES taisyklėms ir keičia jų taikymo sritį pagal Sutarties dėl Europos Sąjungos veikimo (SESV) 3 straipsnio 2 dalį; Taip yra nepriklausomai nuo to, ar atitinkamai medžiagai jau taikomos kontrolės priemonės Sąjungoje
                  5
               .

               Vienai iš vienuolikos medžiagų, kurių apžvalgą paskelbė Priklausomybės nuo narkotikų ekspertų komitetas, taikomos kontrolės priemonės visoje Sąjungoje. Izotonitazenas buvo įtrauktas į termino „narkotikas“ apibrėžtį Tarybos pamatiniame sprendime 2004/757/TVR
                  6
               . Vieną medžiagą, MDMB-4en-PINACA, Europos narkotikų ir narkomanijos stebėsenos centras aktyviai stebi. Ji taip pat aptariama rizikos vertinimo ataskaitoje. Kitas 9 medžiagas Europos narkotikų ir narkomanijos stebėsenos centras stebi.

               Komisijos pasiūlyme dėl Sąjungos pozicijos siūloma remti PSO rekomendacijas, nes jos atitinka dabartinę mokslo žinių padėtį. Naujų psichoaktyviųjų medžiagų įtraukimas į konvencijų sąrašus taip pat paremtas Europos narkotikų ir narkomanijos stebėsenos centro Europos duomenų bazėje sukaupta informacija.

               Būtina, kad Taryba nustatytų Sąjungos poziciją, kurios turi būti laikomasi Narkotinių medžiagų komisijos posėdyje, kai to organo prašoma priimti sprendimus dėl medžiagų įtraukimo į sąrašus. Dėl Sąjungos stebėtojos statusui būdingų apribojimų šią poziciją turi išreikšti valstybės narės, kurios bus Narkotinių medžiagų komisijos narės 2021 m. kovo mėn., veikdamos kartu Sąjungos interesų labui Narkotinių medžiagų komisijoje. Sąjunga nėra šių konvencijų šalis, tačiau šioje srityje turi išimtinę kompetenciją.

               Šiuo tikslu Komisija teikia pasiūlymą dėl Sąjungos pozicijos, kurią 64-ojoje Narkotinių medžiagų komisijos sesijoje Europos Sąjungos vardu turi išreikšti valstybės narės, kurios bus Narkotinių medžiagų komisijos narės 2021 m. kovo mėn., dėl medžiagų įtraukimo į Narkotinių medžiagų konvencijos ir Psichotropinių medžiagų konvencijos sąrašus. Tai penktas kartas, kai Komisija teikia tokį pasiūlymą dėl Sąjungos pozicijos
                  7
               . Taryba priėmė Sąjungos pozicijas
                  8
               , dėl to ankstesniuose Narkotinių medžiagų komisijos posėdžiuose dėl įtraukimo į tarptautinius sąrašus ES laikėsi vieningai, nes Narkotinių medžiagų komisijos dalyvaujančios valstybės narės, laikydamosi priimtos Sąjungos pozicijos, balsavimu pritarė įtraukimui į sąrašus.

               4.TEISINIS PAGRINDAS

               4.1.Procedūrinis teisinis pagrindas

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  9
               . Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  10
               .

               Narkotinių medžiagų komisija yra „susitarimu įsteigtas organas“, kaip apibrėžta šiame straipsnyje, kadangi tai yra Jungtinių Tautų Ekonominės ir Socialinės Tarybos įsteigtas organas, kuriam pavestos konkrečios užduotys pagal Narkotinių medžiagų konvenciją ir Psichotropinių medžiagų konvenciją.

               Narkotinių medžiagų komisijos sprendimai dėl medžiagų įtraukimo į sąrašus yra „teisinę galią turintys aktai“, kaip apibrėžta SESV 218 straipsnio 9 dalyje. Vadovaujantis Narkotinių medžiagų konvencija ir Psichotropinių medžiagų konvencija, Narkotinių medžiagų komisijos sprendimai automatiškai tampa privalomi, nebent per nustatytą laikotarpį viena iš šalių sprendimą pateikia JT Ekonominei ir Socialinei Tarybai peržiūrėti
                  11
               . JT Ekonominės ir Socialinės Tarybos sprendimai šiuo klausimu yra galutiniai. Narkotinių medžiagų komisijos sprendimai dėl medžiagų įtraukimo į sąrašus remiantis Sąjungos teise taip pat turi teisinį poveikį ES teisės sistemai, kadangi jie gali stipriai paveikti ES teisės aktų, visų pirma Tarybos pamatinio sprendimo 2004/757/TVR, turinį. Konvencijų sąrašų pakeitimai turi tiesioginių padarinių šios ES teisinės priemonės taikymo sričiai.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio.

               Pagrindinis numatomo akto tikslas ir turinys yra susiję su neteisėta prekyba narkotikais.

               Todėl siūlomo sprendimo materialinis teisinis pagrindas yra SESV 83 straipsnio 1 dalis, kurioje neteisėta prekyba narkotikais yra įvardyta kaip viena iš nusikaltimų sričių, turinčių konkretų tarpvalstybinį pobūdį, ir Europos Parlamentui ir Tarybai suteikiami įgaliojimai nustatyti minimalias taisykles dėl nusikalstamų veikų ir sankcijų apibrėžimo neteisėtos prekybos narkotikais srityje.

               4.3.Kintamoji geometrija

               Danijai yra privalomas iki 2018 m. lapkričio 21 d. taikomas Tarybos pamatinis sprendimas 2004/757/TVR, kurio 1 straipsnyje teigiama, kad „narkotikai“ yra bet kuri iš medžiagų, kurioms taikoma Narkotinių medžiagų konvencija arba Psichotropinių medžiagų konvencija.

               Kadangi Narkotinių medžiagų komisijos sprendimai dėl medžiagų įtraukimo į sąrašus daro poveikį bendroms taisyklėms neteisėtos prekybos narkotikais srityje, kurios Danijai yra privalomos, Danija dalyvauja priimant Tarybos sprendimą, kuriuo nustatoma pozicija, kurios Sąjungos vardu turi būti laikomasi priimant tokius sprendimus dėl medžiagų įtraukimo į sąrašus.

               4.4.Išvada

               Šio pasiūlymo teisinis pagrindas yra SESV 83 straipsnio 1 dalis kartu su 218 straipsnio 9 dalimi.

               5.POVEIKIS BIUDŽETUI

               Poveikio biudžetui nėra.

               2020/0357 (NLE)

               Pasiūlymas

               TARYBOS SPRENDIMAS

               dėl pozicijos, kuri Europos Sąjungos vardu turi būti išreikšta šešiasdešimt ketvirtojoje Narkotinių medžiagų komisijos sesijoje, dėl medžiagų įtraukimo į 1961 m. Bendrosios narkotinių medžiagų konvencijos su pakeitimais, padarytais 1972 m. protokolu, ir 1971 m. Psichotropinių medžiagų konvencijos sąrašus

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 83 straipsnio 1 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)1961 m. Jungtinių Tautų (toliau – JT) bendroji narkotinių medžiagų konvencija su pakeitimais, padarytais 1972 m. protokolu
                  12
                (toliau – Narkotinių medžiagų konvencija), įsigaliojo 1975 m. rugpjūčio 8 d.;

               (2)vadovaujantis Narkotinių medžiagų konvencijos 3 straipsniu Narkotinių medžiagų komisija gali priimti sprendimą į tos konvencijos sąrašus įtraukti medžiagas. Pakeitimus prieduose ji gali daryti tik vadovaudamasi Pasaulio sveikatos organizacijos (toliau – PSO) rekomendacijomis, tačiau ji taip pat gali nuspręsti nedaryti PSO rekomenduojamų pakeitimų;

               (3)1971 m. JT psichotropinių medžiagų konvencija (toliau – Psichotropinių medžiagų konvencija)
                  13
                įsigaliojo 1976 m. rugpjūčio 16 d.;

               (4)vadovaujantis Psichotropinių medžiagų konvencijos 2 straipsniu Narkotinių medžiagų komisija, remdamasi PSO rekomendacijomis, gali priimti sprendimą į tos konvencijos sąrašus įtraukti medžiagas arba jas iš jų išbraukti. Ji turi didelę veiksmų laisvę atsižvelgti į ekonominius, socialinius, teisinius, administracinius ir kitus veiksnius, tačiau negali imtis savavališkų veiksmų;

               (5)abiejų konvencijų sąrašų pakeitimai turi tiesioginių padarinių Sąjungos teisės narkotikų kontrolės srityje taikymo sričiai. Tarybos pamatinis sprendimas 2004/757/TVR
                  14
                taikomas šių konvencijų sąrašuose išvardytoms medžiagoms. Taigi bet kokie šių konvencijų sąrašų pakeitimai turi tiesioginį poveikį bendroms Sąjungos taisyklėms ir keičia jų taikymo sritį pagal Sutarties dėl Europos Sąjungos veikimo 3 straipsnio 2 dalį;

               (6)Narkotinių medžiagų komisija šešiasdešimt ketvirtojoje sesijoje, kuri preliminariai vyks Vienoje 2021 m. balandžio 12–16 d., turėtų priimti sprendimus dėl 8 naujų cheminių medžiagų įtraukimo į JT konvencijų sąrašus;

               (7)Sąjunga Narkotinių medžiagų konvencijos ir Psichotropinių medžiagų konvencijos nėra pasirašiusi. Narkotinių medžiagų komisijoje, kurioje 2021 m. kovo mėn. balsavimo teisę turės dvylika valstybių narių, ji turi stebėtojos statusą ir balsavimo teisių neturi
                  15
               . Todėl būtina, kad Taryba įgaliotų valstybes nares išreikšti Sąjungos poziciją dėl cheminių medžiagų įtraukimo į Bendrosios narkotinių medžiagų konvencijos ir Psichotropinių medžiagų konvencijos sąrašus, kadangi sprendimai dėl naujų cheminių medžiagų įtraukimo į konvencijų sąrašus priklauso išimtinei Sąjungos kompetencijai;

               (8)PSO rekomendavo įtraukti vieną naują medžiagą į Narkotinių medžiagų konvencijos I sąrašą, keturias naujas medžiagas – į Psichotropinių medžiagų konvencijos II sąrašą ir tris naujas medžiagas – į IV sąrašą;

               (9)visas medžiagas, kurių apžvalgą paskelbė PSO priklausomybės nuo narkotikų ekspertų komitetas (toliau – Ekspertų komitetas) ir kurias PSO rekomendavo įtraukti į sąrašus, Europos narkotikų ir narkomanijos stebėsenos centras stebi kaip naujas psichoaktyviąsias medžiagas, kaip numatyta Europos Parlamento ir Tarybos Reglamente (EB) Nr. 1920/2006
                  16
               ;

               (10)remiantis Ekspertų komiteto vertinimu, izotonitazenas (cheminis pavadinimas: N,N-dietil-2-[[4-(1-metiletoksi)fenil]metil]-5-nitro-1H-benzimidazol-1-etanaminas) yra sintetinis opioidinis analgetikas, glaudžiai susijęs su etonitazenu ir klonitazenu, kurie abu yra kontroliuojami tarptautiniu mastu pagal 1961 m. Narkotinių medžiagų konvenciją. Izotonitazenas nėra naudojamas gydymo tikslais, jam nėra suteiktas vaisto rinkodaros leidimas. Yra pakankamai įrodymų, kad izotonitazenu yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja izotonitazeną įtraukti į Narkotinių medžiagų konvencijos I sąrašą;

               (11)Komisijos deleguotąja direktyva izotonitazenas buvo įtrauktas į termino „narkotikas“ apibrėžtį Pamatiniame sprendime 2004/757/TVR
                  17
               .

               (12)todėl valstybės narės turėtų laikytis pozicijos įtraukti izotonitazeną į Narkotinių medžiagų konvencijos I sąrašą;

               (13)remiantis Ekspertų komiteto vertinimu, MDMB-4en-PINACA (cheminis pavadinimas: metil 3,3-dimetil-2-(1-(pent-4-en-1-il)-1H-indazol-3-karboksamido)butanoatas) yra sintetinis kanabinoidas. MDMB-4en-PINACA nėra naudojama gydymo tikslais, jai nėra suteiktas vaisto rinkodaros leidimas. Yra pakankamai įrodymų, kad MDMB-4en-PINACA yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja MDMB-4en-PINACA įtraukti į Psichotropinių medžiagų konvencijos II sąrašą;

               (14)MDMB-4en-PINACA aptikta 20 valstybėse narėse ir 14 valstybių narių jai taikomos kontrolės priemonės. Ši medžiaga yra siejama su devyniais mirties atvejais ir 11 nemirtino apsinuodijimo atvejų. Dėl MDMB-4en-PINACA šiuo metu atliekamas išsamus tyrimas, po kurio Europos narkotikų ir narkomanijos stebėsenos centras pateiks rizikos vertinimo ataskaitą;

               (15)todėl valstybės narės turėtų laikytis pozicijos įtraukti MDMB-4en-PINACA į Psichotropinių medžiagų konvencijos II sąrašą;

               (16)remiantis Ekspertų komiteto vertinimu, CUMYL-PeGACLONE (cheminis pavadinimas: 2-(1-metil-1-fenil-etil)-5-pentil-pirido[4,3-b]indol-1-onas) yra sintetinis kanabinoidas. Licencija CUMYL-PeGACLONE naudoti gydymo tikslais nėra suteikta ir šiai medžiagai nėra suteiktas vaisto rinkodaros leidimas. Yra pakankamai įrodymų, kad CUMYL-PeGACLONE yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja CUMYL-PeGACLONE įtraukti į Psichotropinių medžiagų konvencijos II sąrašą;

               (17)CUMYL-PeGACLONE aptikta vienuolikoje valstybių narių ir bent penkiose valstybėse narėse jai taikomos kontrolės priemonės. Ši medžiaga siejama su bent trimis mirties atvejais ir jos aptikta šešiuose biologiniuose mėginiuose, siejamuose su sunkiais nepageidaujamais reiškiniais;

               (18)todėl valstybės narės turėtų laikytis pozicijos įtraukti CUMYL-PeGACLONE į Psichotropinių medžiagų konvencijos II sąrašą;

               (19)remiantis Ekspertų komiteto vertinimu, flubromazolamas (cheminis pavadinimas: 8-bromo-6-(2-fluorofenil)-1-metil-4H-[1,2,4]triazolo[4,3-a][1,4]benzodiazepinas) yra benzodiazepino tipo medžiaga. Flubromazolamas buvo tiriamas dėl jo anksiolitinių savybių ir mažesnio slopinamojo, hipnozinio ataksinio šalutinio poveikio, tačiau jis nėra licencijuotas naudoti gydymo tikslais ir jam nėra išduotas vaisto rinkodaros leidimas. Yra pakankamai įrodymų, kad flubromazolamu yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja flubromazolamą įtraukti į Psichotropinių medžiagų konvencijos IV sąrašą;

               (20)flubromazolamo aptikta 15 valstybių narių ir bent septyniose valstybėse narėse jam taikomos kontrolės priemonės. Jis siejamas su dviem mirties atvejais ir septyniais nemirtino apsinuodijimo atvejais; jo taip pat nustatyta 44 biologiniuose mėginiuose, siejamuose su mirties atvejais;

               (21)todėl valstybės narės turėtų laikytis pozicijos įtraukti flubromazolamą į Psichotropinių medžiagų konvencijos IV sąrašą;

               (22)remiantis Ekspertų komiteto vertinimu, klonazolamas (dar vadinama klonitrazolamu; cheminis pavadinimas: 6-(2-chlorofenil)-1-metil-8-nitro-4H-[1,2,4]triazolo[4,3-a][1,4]benzodiazepinas) yra benzodiazepino rūšies medžiaga. Licencija klonazolamą naudoti gydymo tikslais nėra suteikta ir šiai medžiagai nėra suteiktas vaisto rinkodaros leidimas. Yra pakankamai įrodymų, kad klonazolamu yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja klonazolamą įtraukti į Psichotropinių medžiagų konvencijos IV sąrašą;

               (23)klonazolamo aptikta 15 valstybių narių ir bent keturiose valstybėse narėse jam taikomos kontrolės priemonės. Jis siejamas su dviem mirties atvejais ir penkiais nemirtino apsinuodijimo atvejais;

               (24)todėl valstybės narės turėtų laikytis pozicijos įtraukti klonazolamą į Psichotropinių medžiagų konvencijos IV sąrašą;

               (25)remiantis Ekspertų komiteto vertinimu, diklazepamas (dar vadinama Ro 5-3448; cheminis pavadinimas: 7-chloro-5-(2-chlorofenil)-1-metil-1,3-dihidro-2H-1,4-benzodiazepin-2-onas) yra benzodiazepino rūšies medžiaga. Licencija diklazepamą naudoti gydymo tikslais nėra suteikta ir šiai medžiagai nėra suteiktas vaisto rinkodaros leidimas. Yra pakankamai įrodymų, kad diklazepamu yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja diklazepamą įtraukti į Psichotropinių medžiagų konvencijos IV sąrašą;

               (26)diklazepamo aptikta 16 valstybių narių ir bent aštuoniose valstybėse narėse jam taikomos kontrolės priemonės. Jis yra siejamas su dviem mirties atvejais; jo taip pat nustatyta 8 biologiniuose mėginiuose, siejamuose su mirties atvejais;

               (27)todėl valstybės narės turėtų laikytis pozicijos įtraukti diklazepamą į Psichotropinių medžiagų konvencijos IV sąrašą;

               (28)remiantis Ekspertų komiteto vertinimu, 3-MeO-PCP (cheminis pavadinimas: 1-[1-(3-metoksifenil)cicloheksil]piperidinas) yra disociatyvi medžiaga. Licencija 3-MeO-PCP naudoti gydymo tikslais nėra suteikta ir šiai medžiagai nėra suteiktas vaisto rinkodaros leidimas. Yra pakankamai įrodymų, kad 3-MeO-PCP yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja 3-MeO-PCP įtraukti į Psichotropinių medžiagų konvencijos II sąrašą;

               (29)3-MeO-PCP aptikta 18 valstybių narių ir bent aštuoniose valstybėse narėse jai taikomos kontrolės priemonės. Ji siejama su bent septyniais mirties atvejais ir penkiais nemirtino apsinuodijimo atvejais; jos taip pat nustatyta 18 biologiniuose mėginiuose, siejamuose su sunkiais nepageidaujamais reiškiniais;

               (30)todėl valstybės narės turėtų laikytis pozicijos įtraukti 3-MeO-PCP į Psichotropinių medžiagų konvencijos II sąrašą;

               (31)remiantis Ekspertų komiteto vertinimu, difenidinas (cheminis pavadinimas: 1-(1,2-difeniletil)piperidinas) yra disociatyvi medžiaga. Licencija difenidiną naudoti gydymo tikslais nėra suteikta ir šiai medžiagai nėra suteiktas vaisto rinkodaros leidimas. Yra pakankamai įrodymų, kad difenidinu yra piktnaudžiaujama arba gali būti piktnaudžiaujama ir kad tai gali tapti visuomenės sveikatos ir socialine problema, todėl yra pateisinama šiai medžiagai taikytina tarptautinė kontrolė. Todėl PSO rekomenduoja difenidiną įtraukti į Psichotropinių medžiagų konvencijos II sąrašą;

               (32)difenidino aptikta 17 valstybių narių ir bent aštuoniose valstybėse narėse jam taikomos kontrolės priemonės. Ši medžiaga siejama su bent dviem nemirtino apsinuodijimo atvejais ir jos aptikta penkiuose biologiniuose mėginiuose, siejamuose su sunkiais nepageidaujamais reiškiniais;

               (33)todėl valstybės narės turėtų laikytis pozicijos įtraukti difenidiną į Psichotropinių medžiagų konvencijos II sąrašą;

               (34)tikslinga nustatyti poziciją, kurios Sąjungos vardu turi būti laikomasi Narkotinių medžiagų komisijoje, kadangi sprendimai dėl aštuonių medžiagų įtraukimo į įvairius sąrašus gali labai paveikti Sąjungos teisės aktų turinį, visų pirma Pamatinį sprendimą 2004/757/TVR;

               (35)Sąjungos poziciją vieningai išreiškia valstybės narės, kurios yra Narkotinių medžiagų komisijos narės;

               (36)Danijai iki 2018 m. lapkričio 21 d. taikomas Pamatinis sprendimas 2004/757/TVR yra privalomas, todėl ji dalyvauja priimant ir taikant šį sprendimą;

               (37)Airijai Pamatinis sprendimas 2004/757/TVR yra privalomas, todėl ji dalyvauja priimant ir taikant šį sprendimą,

               PRIĖMĖ ŠĮ SPRENDIMĄ:

               1 straipsnis

               Pozicija, kuri turi būti priimta Sąjungos vardu 2021 m. balandžio 12–16 d. Narkotinių medžiagų komisijos šešiasdešimt ketvirtojoje sesijoje, kai to organo prašoma priimti sprendimus dėl medžiagų įtraukimo į 1961 m. Jungtinių Tautų bendrosios narkotinių medžiagų konvencijos su pakeitimais, padarytais 1972 m. protokolu, ir 1971 m. Jungtinių Tautų psichotropinių medžiagų konvencijos sąrašus, išdėstyta šio sprendimo priede.

               2 straipsnis

               1 straipsnyje nurodytą poziciją vieningai išreiškia valstybės narės, kurios yra Narkotinių medžiagų komisijos narės.

               3 straipsnis

               Šis sprendimas pagal Sutartis skirtas valstybėms narėms.

               Priimta Briuselyje

                        Tarybos vardu

                     Pirmininkas

                     (1)

                        Jungtinių Tautų sutarčių rinkinys, 978 t., Nr. 14152.

                     (2)

                        Jungtinių Tautų sutarčių rinkinys, 1019 t., Nr. 14956.

                     (3)

                        Austrija, Belgija, Čekija, Ispanija, Italija, Kroatija, Lenkija, Nyderlandai, Prancūzija, Švedija, Vokietija ir Vengrija.

                     (4)

                        OL L 335, 2004 11 11, p. 8, su pakeitimais, padarytais 2017 m. lapkričio 15 d. Europos Parlamento ir Tarybos direktyvoje (ES) 2017/2103, kuria, siekiant į termino „narkotikas“ apibrėžtį įtraukti naujų psichoaktyviųjų medžiagų, iš dalies keičiamas Tarybos pamatinis sprendimas 2004/757/TVR ir kuria panaikinamas Tarybos sprendimas 2005/387/TVR, OL L 305, 2017 11 21, p.12.

                     (5)

                        Žr. pamatinio sprendimo priedą.

                     (6)

                        Komisijos deleguotoji direktyva (ES) 2020/1687 2020 m. rugsėjo 2 d. kuria dėl naujos psichoaktyviosios medžiagos N,N-dietil-2-[[4-(1-metiletoksi)fenil]metil]-5-nitro-1H-benzimidazol-1-etanamino (izotonitazeno) įtraukimo į termino „narkotikas“ apibrėžtį iš dalies keičiamas Tarybos pamatinio sprendimo 2004/757/TVR priedas, OL L 379, 2020 11 13, p. 55.

                     (7)

                        COM(2017) 72 final; COM(2018) 31 final; COM(2018) 862 final; COM(2019) 631 final.

                     (8)

                        Tarybos priimta atitinkamai 2017 m. kovo 7 d., 2018 m. vasario 27 d., 2019 m. kovo 5 d. ir 2020 m. vasario 11 d.

                     (9)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (10)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (11)

                        Narkotinių medžiagų konvencijos 3 straipsnio 7 dalis; Psichotropinių medžiagų konvencijos 2 straipsnio 7 dalis.

                     (12)

                        Jungtinių Tautų sutarčių rinkinys, 978 t., Nr. 14152.

                     (13)

                        Jungtinių Tautų sutarčių rinkinys, 1019 t., Nr. 14956.

                     (14)

                        2004 m. spalio 25 d. Tarybos pamatinis sprendimas 2004/757/TVR, nustatantis būtiniausias nuostatas dėl nusikalstamų veikų sudėties požymių ir bausmių neteisėtos prekybos narkotikais srityje (OL L 335, 2004 11 11, p. 8).

                     (15)

                        Austrija, Belgija, Čekija, Ispanija, Italija, Kroatija, Lenkija, Nyderlandai, Prancūzija, Švedija, Vokietija ir Vengrija.

                     (16)

                        2006 m. gruodžio 12 d. Europos Parlamento ir Tarybos reglamentas (EB) Nr. 1920/2006 dėl Europos narkotikų ir narkomanijos stebėsenos centro (OL L 376, 2006 12 27, p. 1).

                     (17)

                        Komisijos deleguotoji direktyva (ES) 2020/1687 2020 m. rugsėjo 2 d. kuria dėl naujos psichoaktyviosios medžiagos N,N-dietil-2-[[4-(1-metiletoksi)fenil]metil]-5-nitro-1H-benzimidazol-1-etanamino (izotonitazeno) įtraukimo į termino „narkotikas“ apibrėžtį iš dalies keičiamas Tarybos pamatinio sprendimo 2004/757/TVR priedas, C(2020) 5897 final, OL L 379, 2020 11 13, p. 55.

    ---documentbreak---

               EUROPOS KOMISIJA
            Briuselis, 2020 12 17
            COM(2020) 814 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kuri Europos Sąjungos vardu turi būti išreikšta šešiasdešimt ketvirtojoje Narkotinių medžiagų komisijos sesijoje, dėl medžiagų įtraukimo į 1961 m. Bendrosios narkotinių medžiagų konvencijos su pakeitimais, padarytais 1972 m. protokolu, ir 1971 m. Psichotropinių medžiagų konvencijos sąrašus

               PRIEDAS

               Pozicija, kurią šešiasdešimt ketvirtojoje Narkotinių medžiagų komisijos sesijoje, preliminariai vyksiančioje 2021 m. balandžio 12–16 d., dėl Sąjungos interesų turi drauge išreikšti tos valstybės narės, kurios yra Narkotinių medžiagų komisijos narės, dėl medžiagų kontrolės taikymo srities pakeitimų:

               (1)medžiaga izotonitazenas turi būti įtraukta į Narkotinių medžiagų konvencijos I sąrašą;

               (2)medžiaga MDMB-4en-PINACA turi būti įtraukta į Psichotropinių medžiagų konvencijos II sąrašą;

               (3)medžiaga CUMYL-PeGACLONE turi būti įtraukta į Psichotropinių medžiagų konvencijos II sąrašą;

               (4)medžiaga flubromazolamas turi būti įtraukta į Psichotropinių medžiagų konvencijos II sąrašą;

               (5)medžiaga klonazolamas turi būti įtraukta į Psichotropinių medžiagų konvencijos II sąrašą;

               (6)medžiaga diklazepamas turi būti įtraukta į Psichotropinių medžiagų konvencijos II sąrašą;

               (7)medžiaga 3-MeO-PCP turi būti įtraukta į Psichotropinių medžiagų konvencijos II sąrašą;

               (8)medžiaga difenidinas turi būti įtraukta į Psichotropinių medžiagų konvencijos II sąrašą.


               EUROPOS KOMISIJA
            Briuselis, 2020 12 17
            COM(2020) 847 final
            2020/0376(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi dėl Sektorių susitarimo dėl eksporto kreditų civiliniams orlaiviams

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios turi būti laikomasi Sąjungos vardu dėl Sektorių susitarimo dėl eksporto kreditų civiliniams orlaiviams (toliau – Sektorių susitarimas dėl orlaivių arba SSO) dėl numatomos bendrosios linijos pagal SSO 4 dalies 3 skirsnį.

               2.Pasiūlymo aplinkybės

               2.1.Sektorių susitarimas dėl eksporto kreditų civiliniams orlaiviams

               Sektorių susitarimo dėl orlaivių tikslas – nustatyti nuspėjamo, nuoseklaus ir skaidraus oficialiai remiamų eksporto kreditų civilinių orlaivių ir susijusių prekių ir paslaugų, nurodytų SSO 4 straipsnio a dalyje, pardavimui ar nuomai, naudojimo sistemą. Sektorių susitarimas įsigaliojo 2011 m. vasario 1 d.

               Sektorių susitarimas dėl orlaivių yra Susitarimo dėl oficialiai remiamų eksporto kreditų (toliau – Susitarimas), kuris administraciniu požiūriu integruotas į EBPO, III priedas, kuriam teikiama administracinė EBPO kreditų sekretoriato parama. Nepaisant to, nei Susitarimas, nei Sektorių susitarimas dėl orlaivių nėra EBPO aktai
                  1
               .

               Europos Sąjunga yra Susitarimo ir Sektorių susitarimo dėl orlaivių šalis ir abu šie susitarimai perkelti į acquis communautaire 2011 m. lapkričio 16 d. Europos Parlamento ir Tarybos reglamentu (ES) Nr. 1233/2011
                  2
               . Todėl Susitarimas ir Sektorių susitarimas dėl orlaivių yra teisiškai privalomi pagal Sąjungos teisę.

               2.2.SSO dalyvės

               Šiuo metu yra dešimt Sektorių susitarimo dėl orlaivių dalyvių (toliau – SSO dalyvės): Australija, Brazilija, Kanada, Europos Sąjunga, Japonija, Korėja, Naujoji Zelandija, Norvegija, Šveicarija ir Jungtinės Amerikos Valstijos. SSO dalyvės priima sprendimus dėl SSO pakeitimų ir gali priimti bendrąsias linijas pagal SSO 4 dalies 3 skirsnį. Sprendimai priimami bendru sutarimu, todėl prieštaraujant bent vienai dalyvei negali būti priimtas SSO pakeitimas ar bendroji linija.

               Europos Komisija atstovauja Sąjungai SSO dalyvių susitikimuose, taip pat dalyvių sprendimų priėmimo rašytinėse procedūrose.

               Bendroji linija yra SSO priemonė, kuri leidžia išimtiniais atvejais dalyvėms nukrypti nuo SSO nuostatų dėl konkretaus sandorio arba laikinai nukrypti nuo nuostatų dėl nekonkretaus skaičiaus sandorių. Bendrosios linijos gali būti priimtos pagal rašytinę procedūrą neatsakant – laikoma, kad dalyvė, kuri neatsako, priima bendrosios linijos pasiūlymą. Tas pats pasakytina tuo atveju, jei dalyvė nurodo neturinti pozicijos. Atsakymai į bendrosios linijos pasiūlymą paprastai pateikiami per 20 kalendorinių dienų (SSO 29 straipsnis). EBPO eksporto kreditų sekretoriatas praneša dalyvėms, ar bendroji linija priimta, ir sutarta bendroji linija įsigalioja po trijų dienų nuo šio pranešimo (SSO 32 straipsnis).

               2.3.Numatomas SSO dalyvių aktas

               Numatoma priemonė būtų pasiūlymas dėl bendrosios linijos, kuris būtų pateiktas SSO dalyvėms pagal SSO 4 dalies 3 skirsnį. Siūloma bendroji linija būtų skubi ir išimtinė priemonė siekiant reaguoti į ekonomikos nuosmukį, kilusį dėl COVID-19 sveikatos krizės, ir sumažinti labai didelį neigiamą krizės poveikį Europos civilinės aviacijos pramonei (daugiau informacijos pateikta 3 skirsnyje). Jei bus susitarta, siūloma bendrąja linija būtų iš dalies laikinai keičiama SSO nuostata, reglamentuojanti pagrindinės sumos grąžinimą (SSO 13 straipsnis), kuri dėl to turėtų teisinių pasekmių ES remiantis Sąjungos teise (žr. 2.1 skirsnį).

               Atsižvelgiant į priemonės neatidėliotiną pobūdį, pasiūlymas turėtų būti pateiktas kuo greičiau ir, jei bus susitarta, numatoma bendroji linija turės būti pradėta taikyti visoms dalyvėms taip pat kuo greičiau. Dėl SSO numatytos konkrečios 20 dienų „nutylėjimo“ procedūros (žr. 2.2 skirsnį) dėl Sąjungos pasiūlymo dėl bendrosios linijos kaip galutinės bendrosios linijos redakcijos visos dalyvės gali susitarti automatiškai, jei nebus pareikšta prieštaravimų, ir ji turėtų įsigalioti po trijų dienų nuo procedūros pabaigos.

               Atsižvelgiant į tai, kas išdėstyta pirmiau, tikslinga nustatyti Sąjungos pasiūlymą kaip poziciją, kurios susitarimu įsteigtame organe turi būti laikomasi Sąjungos vardu, nes sprendimas bus privalomas Sąjungai ir turės poveikio Sąjungos teisei pagal Reglamento (ES) Nr. 1233/2011 1 straipsnį, kuriame teigiama, kad „Susitarime dėl oficialiai remiamų eksporto kreditų (toliau – Susitarimas) nustatytos gairės taikomos Sąjungoje. Susitarimo tekstas pateikiamas šio reglamento priede.“

               Numatoma, kad bendrosios linijos procedūrą SSO dalyvės pradės 2021 m. sausio mėn. ir baigs 2021 m. vasario mėn.

               3.Pozicija, kurios turi būti laikomasi Sąjungos vardu

               Numatoma bendroji linija leistų SSO dalyvėms laikinai remti savo civilinių orlaivių gamintojus, kurių verslui iškilo pavojus, nes dėl COVID-19 protrūkio operatoriai ir naujų orlaivių bei variklių pirkėjai susiduria su trumpalaikio likvidumo problemomis. Šiuo metu dauguma, jei ne visos, oro linijos patiria didelį pajamų sumažėjimą, o atsigavimo po COVID-19 laikotarpiu šių bendrovių pinigų srauto pozicija tebebus pažeidžiama, nes jos turės įveikti finansinius krizės padarinius ir sumažėjusią paklausą.

               Kalbant konkrečiau, siūloma bendroji linija sudarytų sąlygas naujų orlaivių ir variklių pirkėjams atidėti paskolos pagrindinės  sumos grąžinimo pradžią 12 arba, jei tenkinamos tam tikros sąlygos, 18 mėnesių po pristatymo, o gamintojams bus sumokėta už naujus orlaivius ir variklius, pristatytus per ateinančius 12 mėnesių. Bendroji linija galios 12 mėnesių.

               Atsižvelgiant į tai, kad numatomos bendrosios linijos tikslas yra sumažinti didelį COVID-19 sveikatos krizės poveikį Europos civilinės aviacijos pramonei, ir į tai, kad Sąjunga numato pateikti pasiūlymą dėl šios bendrosios linijos, pozicija, kurios turi būti laikomasi Sąjungos vardu, turėtų būti pateikti ir remti šio sprendimo priede pateiktą pasiūlymo projektą.

               3.1.Procedūrinis teisinis pagrindas

               3.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               3.1.2.Taikymas aptariamuoju atveju

               Aktas, kurį turės priimti SSO dalyvės, yra teisinę galią turintis aktas. Numatomas aktas yra teisinę galią turintis aktas, nes 2011 m. lapkričio 16 d. Europos Parlamento ir Tarybos reglamento (ES) Nr. 1233/2011 dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB, 1 straipsnyje teigiama, kad „Susitarime dėl oficialiai remiamų eksporto kreditų (toliau – Susitarimas) nustatytos gairės taikomos Sąjungoje. Susitarimo tekstas pateikiamas šio reglamento priede.“

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               3.2.Materialinis teisinis pagrindas

               3.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio.

               3.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika. Todėl siūlomo sprendimo materialinis teisinis pagrindas yra 207 straipsnis.

               3.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su 218 straipsnio 9 dalimi.

               4.Siūlomo akto skelbimas

               SSO dalyvių aktu bus iš dalies pakeistas Sektorių susitarimas dėl orlaivių, todėl tikslinga priimtą aktą paskelbti Europos Sąjungos oficialiajame leidinyje.

               2020/0376 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi dėl Sektorių susitarimo dėl eksporto kreditų civiliniams orlaiviams

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Sektorių susitarimas dėl eksporto kreditų civiliniams orlaiviams (toliau – Sektorių susitarimas dėl orlaivių arba SSO), kuris yra Susitarimo dėl oficialiai remiamų eksporto kreditų III priedas, Europos Parlamento ir Tarybos reglamentu (ES) Nr. 1233/2011
                  4
                buvo perkeltas į Sąjungos teisę, todėl yra teisiškai privalomas Europos Sąjungoje;

               (2)Sektorių susitarimo dėl orlaivių dalyvės (toliau – SSO dalyvės) taikydamos rašytinę procedūrą turi priimti sprendimą dėl Europos Sąjungos pasiūlymo dėl bendrosios linijos pagal šio sektorių susitarimo 4 dalies 3 skirsnį, siekiant laikinai atidėti pagrindinės sumos grąžinimą naujų orlaivių ir variklių pirkėjams atsižvelgiant į dabartinį ir besiformuojantį ekonomikos nuosmukį dėl COVID-19;

               (3)tikslinga Sąjungos pasiūlymą nustatyti kaip poziciją, kurios turi būti laikomasi Sąjungos vardu SSO dalyvių rašytinėje procedūroje, nes sprendimas gali labai paveikti Sąjungos teisės aktų, visų pirma 2011 m. lapkričio 16 d. Europos Parlamento ir Tarybos reglamento (ES) Nr. 1233/2011 dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB, turinį;

               (4)pasiūlymu dėl bendrosios linijos naujų orlaivių, kaip apibrėžta SSO 8 straipsnio a dalies 1 punkte, pirkėjams ir atsarginių variklių bei atsarginių dalių, kaip nustatyta SSO 20 straipsnio a, b ir c dalyse, paramos gavėjams būtų sudaryto sąlygos atidėti paskolos pagrindinės sumos grąžinimą 12 arba, jei tenkinamos tam tikros sąlygos, 18 mėnesių nuo jų pristatymo. Ši išimtinė priemonė yra būtina siekiant reaguoti į dėl COVID-19 sanitarinės krizės sukeltą ekonomikos nuosmukį ir sumažinti didelį krizės poveikį civilinės aviacijos pramonei, kurios verslui iškilo pavojus dėl operatorių ir naujų orlaivių bei variklių pirkėjų trumpalaikio likvidumo problemų,

               PRIĖMĖ ŠĮ SPRENDIMĄ:

               1 straipsnis

               Pozicija, kurios turi būti laikomasi Sąjungos vardu dėl pasiūlymo dėl bendrosios linijos pagal Sektorių susitarimo dėl orlaivių 4 dalies 3 skirsnį, grindžiama šio sprendimu priedu.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        Kaip apibrėžta EBPO konvencijos 5 straipsnyje.

                     (2)

                        2011 m. lapkričio 16 d. Europos Parlamento ir Tarybos reglamentas (ES) Nr. 1233/2011 dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB (OL L 326, 2011 12 8, p. 45).

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        2011 m. lapkričio 16 d. Europos Parlamento ir Tarybos reglamentas (ES) Nr. 1233/2011 dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB (OL L 326, 2011 12 8, p. 45).

    ---documentbreak---

               EUROPOS KOMISIJA
            Briuselis, 2020 12 17
            COM(2020) 847 final
            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi dėl Sektorių susitarimo dėl eksporto kreditų civiliniams orlaiviams

               PRIEDAS

               ES pasiūlymas dėl bendrosios linijos pagal SSO 28 ir tolesnius straipsnius – grąžinimo atidėjimas

               1.Nuorodos numeris: EU [•]/2020

               2.Importuojančios šalies pavadinimas: įvairūs pavadinimai

               3.Sandorio aprašymas: oficiali parama naujiems orlaiviams ir atsarginiams varikliams

               4.Bendrosios linijos pasiūlymas: SSO 13 straipsnio a dalis laikinai papildoma dviem alternatyviais grąžinimo modeliais

               5.Žinomų konkurso dalyvių pilietybė ir pavardės (pavadinimai): netaikoma

               6.Konkurso pabaigos data / pasiūlymo pateikimo terminas: netaikoma

               7.Kita informacija:

               Pagrindiniai faktai

               ES siūlo laikiną bendrąją liniją, kuri įsigaliotų nedelsiant, siekiant spręsti trumpalaikio likvidumo problemas, su kuriomis susiduria naujų orlaivių ir variklių operatoriai ir pirkėjai atsižvelgiant į dabartinę ir besiformuojančią COVID-19 krizę. Akivaizdu, kad dauguma, jei ne visos, oro linijos patiria didelį pajamų sumažėjimą ir net atsigavimo po COVID-19 laikotarpiu šių bendrovių pinigų srauto pozicija tebebus pažeidžiama, nes jos turės įveikti finansinius krizės padarinius ir sumažėjusią paklausą.

               Siūloma bendrąja linija siekiama sumažinti galimą krizės finansinį poveikį nacionaliniams gamintojams sudarant dalyvėms sąlygas pasiūlyti finansavimo sąlygas, kurios atitinka Sektorių susitarimo dėl orlaivių principus, kartu šalinant šiuo metu pastebimą poveikį trumpalaikiam likvidumui.

               ·Bendrosios sąlygos

               Pasiūlymu siekiama spręsti šią problemą laikinai leidžiant pirkėjams atidėti pagrindinės sumos grąžinimą 12 arba 18 mėnesių kartu suteikiant gamintojams galimybę gauti mokėjimą už naujus orlaivius ir variklius, kuriuos pristatys per ateinančius 12 mėnesių.

               ·Naudos aplinkai loginis pagrindas

               Dėl išskirtinių aplinkybių pirkėjų ir paskolų gavėjų finansavimo pozicijos yra itin sudėtingos atsižvelgiant į didelį paklausos sumažėjimą. Šiomis aplinkybėmis pirkėjai ir paskolų gavėjai gali atidėti grąžinimą papildomam 6 mėnesių laikotarpiui. Savo ruožtu jie raginami taikyti geriausią praktiką išmetamo šiltnamio efektą sukeliančių dujų kiekio stebėsenos ir mažinimo priemonių atžvilgiu.

               Atsižvelgiant į bendrą kiekvienos eksporto kreditų agentūros (toliau – ECA) atliktą sandorio rizikos analizę, pirmoji pagrindinės sumos dalis sumokama ne vėliau kaip po 18 mėnesių nuo kredito pradžios, o palūkanos pradedamos mokėti ne vėliau kaip per tris mėnesius (arba ne vėliau kaip per šešis mėnesius, jei apie tai pranešama iš anksto) nuo kredito pradžios, jei kasmet viešai paskelbiamas stebėsenos ir mažinimo arba kompensavimo planas (toliau – išmetamo šiltnamio efektą sukeliančių dujų kiekio planas), kuriame numatoma:

               i.išmetamo šiltnamio efektą sukeliančių dujų kiekio stebėsena naudojant pripažintą ir priimtiną metodiką

               ir

               ii.kiekybinis išmetamo šiltnamio efektą sukeliančių dujų kiekio tikslas ir jau taikomų arba įgyvendintinų priemonių išmetamam šiltnamio efektą sukeliančių dujų kiekiui mažinti arba kompensuoti atskleidimas.

               Jei išmetamo šiltnamio efektą sukeliančių dujų kiekio planas dar neparengtas ir viešai nepaskelbtas, pirkėjams arba paskolos gavėjams vis tiek galėtų būti suteiktas pirmiau aprašytas papildomas 6 mėnesių laikotarpis, jei jie teikdami prašymą aiškiai įsipareigoja per pagrįstą laikotarpį alternatyvaus grąžinimo modelio 12 mėnesių galiojimo laikotarpiu tokį planą parengti ir užtikrinti, kad jis būtų tinkamai atskleistas.

               Jei pirkėjas arba paskolos gavėjas per alternatyvaus grąžinimo modelio 12 mėnesių galiojimo laikotarpį tokios ataskaitos arba plano viešai nepaskelbia, taikomos bendrosios sąlygos ir pirmoji pagrindinės sumos dalis sumokama ne vėliau kaip po 12 mėnesių nuo kredito pradžios.

               Pasiūlymas

               Siūloma, kad dalyvėms būtų suteikta galimybė 12 mėnesių laikotarpiu pasinaudoti alternatyviu grąžinimo modeliu pagal SSO 13 straipsnio a dalį: Pagrindinės sumos grąžinimas ir palūkanų mokėjimas taikant bendrąją liniją. Papildomas grąžinimo modelis, kuriuo gali pasinaudoti dalyvė, apibrėžiamas taip:

               13 a)Dalyvės taiko 1, 2, 3 arba 4 punktuose aprašytą pagrindinės sumos grąžinimo ir palūkanų mokėjimo modelį:

               1)...Kaip nustatyta SSO.

               2)...Kaip nustatyta SSO.

               3)Pateikus išankstinį pranešimą, pagrindinė suma grąžinama ir palūkanos mokamos kartu lygiomis dalimis:

               a)dalys mokamos ne rečiau kaip kas tris mėnesius ir:

               i)pirmoji pagrindinės sumos dalis sumokama ne vėliau kaip po 12 mėnesių nuo kredito pradžios. Siekiant išvengti abejonių, pagrindinės sumos grąžinimo įmokos, kurios paprastai turi būti sumokėtos per pirmuosius 12 mėnesių pagal 1 arba 2 punktą, bus taikomos proporcingai visoms pagrindinės sumos dalims, kurios turi būti sumokamos pagal 3 punktą;

               ii)arba, kaip alternatyva, ir jeigu pirkėjas arba paskolos gavėjas

               –viešai paskelbia metinę ataskaitą, į kurią įtraukta išmetamo šiltnamio efektą sukeliančių dujų kiekio stebėsena ir planas sumažinti arba kompensuoti šį kiekį (toliau – išmetamo šiltnamio efektą sukeliančių dujų kiekio planas),

               arba

               –prašymo teikimo metu oficialiai įsipareigoja per pagrįstą laikotarpį alternatyvaus grąžinimo modelio, nurodyto 3 punkto a papunkčio i dalyje, 12 mėnesių galiojimo laikotarpiu priimti tokį planą ir užtikrinti jo tinkamą atskleidimą,

               pirmoji pagrindinės sumos dalis sumokama ne vėliau kaip po 18 mėnesių nuo kredito pradžios. Siekiant išvengti abejonių, pagrindinės sumos grąžinimo įmokos, kurios paprastai turi būti sumokėtos per pirmuosius 18 mėnesių pagal 1 arba 2 punktą, bus taikomos proporcingai visoms pagrindinės sumos dalims, kurios turi būti sumokamos pagal 3 punktą;

               Jei pirkėjas arba paskolos gavėjas per alternatyvaus grąžinimo modelio 12 mėnesių galiojimo laikotarpį tokios ataskaitos arba plano viešai nepaskelbia, pirmoji pagrindinės sumos dalis  sumokama ne vėliau kaip po 12 mėnesių nuo kredito pradžios;

               b)palūkanos mokamos ne rečiau kaip kas tris mėnesius, pirmąją dalį sumokant ne vėliau kaip po trijų mėnesių nuo kredito pradžios;

               c)kaip alternatyva, pagrindinės sumos dalys ir palūkanos gali būti mokamos kas šešis mėnesius, pirmąją pagrindinės sumos dalį sumokant ne vėliau kaip po 12 mėnesių arba ne vėliau kaip po 18 mėnesių pagal a papunkčio ii dalį nuo kredito pradžios, o palūkanos pradedamos mokėti ne vėliau kaip po šešių mėnesių nuo kredito pradžios. Šiuo atveju taikomas 15 % papildomas mokestis prie minimalių priemokų normų, apskaičiuotų pagal II priedėlį;

               d)jei sudaromas sandoris su kintamosiomis palūkanų normomis, pagrindinis amortizuojamas modelis nustatomas visam laikotarpiui, ne vėliau kaip penkios darbo dienos iki išmokėjimo dienos, remiantis kintamosiomis palūkanomis arba palūkanų normų apsikeitimo sandoriais tuo metu.

               4)Pateikus išankstinį pranešimą, pagrindinė suma grąžinama lygiomis dalimis, palūkanas mokant nuo mažėjančių likučių:

               a)pagrindinės sumos dalys mokamos ne rečiau kaip kas tris mėnesius ir

               i)pirmoji dalis sumokama ne vėliau kaip po 12 mėnesių nuo kredito pradžios. Siekiant išvengti abejonių, pagrindinės sumos grąžinimo įmokos, kurios paprastai turi būti sumokėtos per pirmuosius 12 mėnesių pagal 1 arba 2 punktą, bus taikomos proporcingai visoms pagrindinės sumos dalims, kurios turi būti sumokamos pagal 4 punktą;

               ii)arba, kaip alternatyva, ir jeigu pirkėjas arba paskolos gavėjas:

               –viešai paskelbia metinę ataskaitą, į kurią įtraukta išmetamo šiltnamio efektą sukeliančių dujų kiekio stebėsena ir planas sumažinti arba kompensuoti šį kiekį,

               arba

               –prašymo teikimo metu oficialiai įsipareigoja per pagrįstą laikotarpį alternatyvaus grąžinimo modelio, nurodyto 4 punkto a papunkčio i dalyje, 12 mėnesių galiojimo laikotarpiu priimti tokį planą ir užtikrinti jo tinkamą atskleidimą,

               pirmoji pagrindinės sumos dalis sumokama ne vėliau kaip po 18 mėnesių nuo kredito pradžios. Siekiant išvengti abejonių, pagrindinės sumos grąžinimo įmokos, kurios paprastai turi būti sumokėtos per pirmuosius 18 mėnesių pagal 1 arba 2 punktą, bus taikomos proporcingai visoms pagrindinės sumos dalims, kurios turi būti sumokamos pagal 4 punktą.

               Jei pirkėjas arba paskolos gavėjas per alternatyvaus grąžinimo modelio 12 mėnesių galiojimo laikotarpiu tokios ataskaitos arba plano viešai nepaskelbia , pirmoji pagrindinės sumos dalis sumokama ne vėliau kaip po 18 mėnesių nuo kredito pradžios;

               b)palūkanos mokamos ne rečiau kaip kas tris mėnesius, pirmąją dalį sumokant ne vėliau kaip po trijų mėnesių nuo kredito pradžios;

               c)kaip alternatyva, pagrindinės sumos dalys ir palūkanos gali būti mokamos kas šešis mėnesius, pirmąją pagrindinės sumos dalį sumokant ne vėliau kaip po 12 mėnesių arba ne vėliau kaip po 18 mėnesių pagal a papunkčio ii dalį nuo kredito pradžios, o palūkanos pradedamos mokėti ne vėliau kaip po šešių mėnesių nuo kredito pradžios. Šiuo atveju taikomas 15 % papildomas mokestis prie minimalių priemokų normų, apskaičiuotų pagal II priedėlį;

               Taikymo sritis

               Siūloma, kad bendroji linija:

                        i)

                        būtų taikoma dvylika mėnesių nuo 2020 m. lapkričio 1 d.;

                        ii)

                        būtų taikoma tik naujiems orlaiviams, kaip apibrėžta SSO 8 straipsnio a dalies 1 punkte, ir paramai atsarginiams varikliams ir atsarginėms dalims, kaip nustatyta SSO 20 straipsnio a, b ir c dalyse;

                        iii)

                        nebūtų taikoma orlaiviams, nenaudojamiems veiklai, iš kurios gaunamos keleivių ar krovinių vežimo arba veiklos nuomos pajamos;

                        iv)

                        būtų taikoma tik naujai veiklai, kaip apibrėžta ii punkte, jei oficiali parama suteikiama laikotarpiu, kuriuo galioja bendroji linija;

                        v)

                        būtų taikoma tik orlaiviams ir varikliams, kaip apibrėžta ii punkte, užsakytiems pagal pirkimo sutartis, pradėtas vykdyti 2020 m. kovo 11 d. ar anksčiau;

                        vi)

                        būtų leidžiama taikyti lankstumo priemones laikiniems finansavimo susitarimams (kaip apibrėžta 8 straipsnio b dalyje) tik jei pristatymas ir laikinas finansavimo susitarimas vykdomas bendrosios linijos galiojimo laikotarpiu;

                        vii)

                        būtų prieinama visiems pirkėjams ar paskolų gavėjams, jei dalyvei pateikiama poveikio pinigų srautams analizė, pagrindžianti bendrosios linijos poreikį;

                        viii)

                        būtų taikoma pavėluotam pristatymui, jei faktinis pristatymas atliekamas ne vėliau kaip per 90 dienų po bendrosios linijos faktinės galiojimo pabaigos datos, ir

                        ix)

                        nedarytų poveikio jokio kito SSO termino, kuris toliau taikomas, taikymui.

               Siekiant išvengti abejonių, siūlomos bendrosios linijos taikymas nedaro poveikio dalyvių galimybei susitarti dėl bet kokių veiksmų nuostoliams kuo labiau sumažinti pagal SSO 7 straipsnį.

               Pavėluotas pristatymas

               Jei dalyvė yra įsipareigojusi teikti oficialią paramą pristatymui pagal siūlomą bendrąją liniją, o tokį pristatymą vykdyti vėluojama ilgiau nei bendrosios linijos faktinė galiojimo pabaigos data, dalyvei bus leidžiama laikytis to pradinio įsipareigojimo sąlygų, jei faktinis pristatymas įvykdomas ne vėliau kaip per 90 dienų po bendrosios linijos faktinės galiojimo pabaigos datos.

               Dalyvė, ketinanti pratęsti bendrosios linijos sąlygų galiojimą dėl vėluojamo pristatymo, pranešime po paskelbimo turi paaiškinti priežastis, dėl kurių sutiko jį pratęsti.

               Pristatymas laikotarpiu nuo 2020 m. lapkričio 1 d. iki bendrosios linijos priėmimo dienos

               Pirkėjai arba paskolos gavėjai, kurie orlaivį, dėl kurio skirta oficiali parama, priima laikotarpiu nuo 2020 m. lapkričio 1 d. iki bendrosios linijos priėmimo dienos, turi teisę iš dalies pakeisti oficialios paramos sandorio sąlygas taip, kad būtų taikomos bendrosios linijos sąlygos, visada su sąlyga, kad ECA dalyvės sutiks remti sandorį ir mokėti papildomą priemoką, kaip nurodyta tolesnėje dalyje.

               Minimalios priemokų normos

               SSO priemokų normų taisyklės, kaip apibrėžta II priedėlyje, toliau taikomos visiems pagal bendrąją liniją remiamiems sandoriams. Paskirties keitimas pagal pirmiau aprašytą pasiūlymą pailgins vidutinę svertinę sandorio trukmę ir todėl dalyvėms, taikančioms priemokas įrenginių eksploatavimo pradžioje, o ne kaip maržą per visą paskolos galiojimo laikotarpį, bus kompensuota taikant didesnę priemokų normą, jei jos nuspręstų taikyti sąlygas, siūlomas pagal bendrąją liniją.

               Rizikos kategorija

               Pirkėjams arba paskolos gavėjams, kurių SSO rizikos kategorija buvo patvirtinta 2020 m. kovo 11 d. ar anksčiau, turėtų būti pasiūlyta atnaujinti rizikos kategoriją taikant SSO II priedėlyje aprašytą įprastinę procedūrą, kad būtų galima taikyti šios bendrosios linijos sąlygas.

               Pranešimai

               Apie dalyvių naudojimąsi siūloma bendrąją linija bus pranešama SSO nustatyta išankstinio pranešimo tvarka tik informavimo tikslais.


               EUROPOS KOMISIJA
            Briuselis, 2021 02 09
            COM(2021) 64 final
            2021/0034(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimu įsteigtoje Partnerystės taryboje, dėl Prekybos ir bendradarbiavimo susitarimo laikino taikymo pabaigos datos

               AIŠKINAMASIS MEMORANDUMAS

               1.Pasiūlymo dalykas

               Komisija siūlo Tarybai nustatyti poziciją, kurios Sąjungos vardu turi būti laikomasi Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimu (toliau – Prekybos ir bendradarbiavimo susitarimas) įsteigtoje Partnerystės taryboje, dėl Prekybos ir bendradarbiavimo susitarimo laikino taikymo pabaigos datos.

               2.Pasiūlymo aplinkybės

               2.1.Prekybos ir bendradarbiavimo susitarimas

               2020 m. gruodžio 29 d. Taryba priėmė Sprendimą (ES) 2020/2252
                  1
                dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų pasirašymo Sąjungos vardu ir laikino taikymo.

               Prekybos ir bendradarbiavimo susitarimu nustatomas Sąjungos ir Jungtinės Karalystės plataus masto santykių pagrindas, apimantis abipuses teises ir pareigas, bendrus veiksmus ir specialias procedūras.

               Susitarimas dėl informacijos saugumo yra Prekybos ir bendradarbiavimo susitarimo papildomasis susitarimas ir yra su juo neatsiejamai susietas, visų pirma kiek tai susiję su taikymo pradžios ir galiojimo pabaigos datomis.

               Pagal Tarybos sprendimo (ES) 2020/2252 12 straipsnio 1 dalį, šalims susitarus, kaip nurodyta Prekybos ir bendradarbiavimo susitarimo FINPROV.11 straipsnio 2 dalyje, susitarimai laikinai taikomi nuo 2021 m. sausio 1 d., kol bus užbaigtos jiems įsigalioti būtinos procedūros.

               2.2.Numatomas Partnerystės tarybos sprendimas

               Prekybos ir bendradarbiavimo susitarimo FINPROV.11 straipsnio 2 dalyje nustatyta, kad laikinas taikymas nutraukiamas vieną iš šių dienų, atsižvelgiant į tai, kuri yra ankstesnė:

               a) 2021 m. vasario 28 d. arba kitą Partnerystės tarybos, įsteigtos pagal Susitarimo INST.1 straipsnį, nustatytą dieną, arba

               b) pirmąją mėnesio, einančio po mėnesio, kurį abi šalys pranešė viena kitai, kad įvykdė savo atitinkamus vidaus reikalavimus ir procedūras, skirtus jų sutikimui jo laikytis nustatyti, dieną.

               Kadangi Europos Parlamentui ir Tarybai reikia laiko susitarimams visomis 24 autentiškomis kalbomis tinkamai išnagrinėti, Sąjunga sudaryti Prekybos ir bendradarbiavimo susitarimo iki 2021 m. vasario 28 d. negalės.

               Todėl Partnerystės taryba, atsižvelgdama į laiką, kurio reikia teisinei lingvistinei Susitarimo teksto versijų visomis kalbomis peržiūrai atlikti ir autentiškumui patvirtinti, turėtų nustatyti tokią laikino taikymo pabaigos datą, kuri būtų vėlesnė nei 2021 m. vasario 28 d.

               Nustatyti tokią datą yra numatomo Partnerystės tarybos sprendimo, dėl kurio turėtų būti nustatyta Sąjungos pozicija, tikslas.

               3.Pozicija, kurios turi būti laikomasi Sąjungos vardu

               Atsižvelgiant į tai, kada numatoma turėti susitarimus visomis 24 autentiškomis kalbomis, ši data turėtų būti 2021 m. balandžio 30 d.

               Todėl Sąjunga turėtų laikytis pozicijos pritarti tam, kad Partnerystės taryba, vadovaudamasi Prekybos ir bendradarbiavimo susitarimo FINPROV.11 straipsnio 2 dalies a punktu ir laikydamasi prie šio pasiūlymo pridedamo sprendimo projekto, priimtų sprendimą, kuriuo nustatoma nauja laikino taikymo pabaigos data – 2021 m. balandžio 30 d.

               4.Teisinis pagrindas

               Sutarties dėl Europos Sąjungos veikimo (SESV) 218 straipsnio 9 dalyje numatyti Tarybos sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sprendimas, kurį turi priimti Partnerystės taryba, yra teisinę galią turintis aktas.

               Numatomu aktu Prekybos ir bendradarbiavimo susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               Vienintelis numatomo akto tikslas ir turinys yra susiję su Sąjungos pozicijos dėl laikino taikymo pabaigos datos nustatymu. Prekybos ir bendradarbiavimo susitarimas pasirašytas remiantis SESV 217 straipsniu.

               Todėl siūlomo sprendimo teisinis pagrindas turėtų būti SESV 217 straipsnis kartu su 218 straipsnio 9 dalimi.

               5.Numatomo akto skelbimas

               Partnerystės tarybos sprendimo tikslas – atidėti laikino taikymo pabaigos datą, todėl tikslinga priimtą Partnerystės tarybos sprendimą paskelbti Europos Sąjungos oficialiajame leidinyje.

               2021/0034 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimu įsteigtoje Partnerystės taryboje, dėl Prekybos ir bendradarbiavimo susitarimo laikino taikymo pabaigos datos

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)2020 m. gruodžio 29 d. Taryba priėmė Sprendimą (ES) 2020/2252
                  2
                dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo (toliau – Prekybos ir bendradarbiavimo susitarimas) ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų (toliau – Susitarimas dėl informacijos saugumo) (toliau kartu – Susitarimai) pasirašymo Sąjungos vardu ir laikino taikymo;

               (2)Susitarimas dėl informacijos saugumo yra Prekybos ir bendradarbiavimo susitarimo papildomasis susitarimas ir yra su juo neatsiejamai susietas, visų pirma kiek tai susiję su taikymo pradžios ir galiojimo pabaigos datomis;

               (3)pagal Sprendimo (ES) 2020/2252 12 straipsnio 1 dalį, šalims sutarus, kaip nurodyta Prekybos ir bendradarbiavimo susitarimo FINPROV.11 straipsnio 2 dalyje, Susitarimai laikinai taikomi nuo 2021 m. sausio 1 d., kol bus užbaigtos jiems įsigalioti būtinos procedūros;

               (4)Prekybos ir bendradarbiavimo susitarimo FINPROV.11 straipsnio 2 dalyje nustatyta, kad laikinas taikymas nutraukiamas vieną iš šių dienų, atsižvelgiant į tai, kuri yra ankstesnė: a) 2021 m. vasario 28 d. arba kitą Partnerystės tarybos, įsteigtos Prekybos ir bendradarbiavimo susitarimo INST.1 straipsniu, nustatytą dieną, arba b) pirmąją mėnesio, einančio po mėnesio, kurį abi šalys pranešė viena kitai, kad įvykdė savo atitinkamus vidaus reikalavimus ir procedūras, skirtus jų sutikimui jo laikytis nustatyti, dieną;

               (5)Europos Parlamentui ir Tarybai reikia laiko Susitarimams visomis 24 autentiškomis kalbomis tinkamai išnagrinėti, todėl Sąjunga sudaryti Prekybos ir bendradarbiavimo susitarimo iki 2021 m. vasario 28 d. negalės;

               (6)todėl Partnerystės taryba atsižvelgdama į tai, kada bus peržiūrėtos teksto versijos visomis kalbomis ir patvirtintas jų autentiškumas, turėtų nustatyti vėlesnę laikino taikymo pabaigos datą. Atsižvelgiant į tai, kada numatoma turėti Susitarimus visomis 24 autentiškomis kalbomis, Partnerystės taryba turėtų nustatyti, kad ši data – 2021 m. balandžio 30 d.;

               (7)todėl tikslinga nustatyti poziciją, kurios Sąjungos vardu turi būti laikomasi Partnerystės taryboje;

               (8)siekiant sudaryti sąlygas nedelsiant taikyti šiame sprendime numatytas priemones, šis sprendimas turėtų įsigalioti jo priėmimo dieną,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Prekybos ir bendradarbiavimo susitarimo INST.1 straipsniu įsteigtoje Partnerystės taryboje, dėl sprendimo, kuris turi būti priimtas pagal to susitarimo FINPROV.11 straipsnio 2 dalies a punktą, grindžiama prie šio sprendimo pridedamu Partnerystės tarybos sprendimo projektu.

               2 straipsnis

               Partnerystės tarybos sprendimas paskelbiamas Europos Sąjungos oficialiajame leidinyje.

               3 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L 444, 2020 12 31, p. 2.

                     (2)

                        2020 m. gruodžio 29 d. Tarybos sprendimas (ES) 2020/2252 dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų pasirašymo Sąjungos vardu ir laikino taikymo (OL L 444, 2020 12 31, p. 2).

    ---documentbreak---

               EUROPOS KOMISIJA
            Briuselis, 2021 02 09
            COM(2021) 64 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimu įsteigtoje Partnerystės taryboje, dėl Prekybos ir bendradarbiavimo susitarimo laikino taikymo pabaigos datos

               PRIEDAS

               ... Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimu įsteigtos Partnerystės tarybos sprendimas Nr. 1/2021

               dėl Prekybos ir bendradarbiavimo susitarimo laikino taikymo pabaigos datos

               PARTNERYSTĖS TARYBA,

               atsižvelgdama į Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimą
                  1
                (toliau – Prekybos ir bendradarbiavimo susitarimas), ypač į jo FINPROV.11 straipsnio 2 dalies a punktą,

               kadangi:

               (1)pagal Prekybos ir bendradarbiavimo susitarimo FINPROV.11 straipsnio 2 dalį šalys susitarė tą susitarimą laikinai taikyti nuo 2021 m. sausio 1 d. su sąlyga, kad iki tos dienos jos viena kitai pranešė, jog jų atitinkami vidaus reikalavimai ir procedūros, būtini tam susitarimui laikinai taikyti, yra įvykdyti. Laikinas taikymas nutraukiamas vieną iš šių dienų, atsižvelgiant į tai, kuri yra ankstesnė: a) 2021 m. vasario 28 d. arba kitą Partnerystės tarybos nustatytą dieną, arba b) pirmąją mėnesio, einančio po mėnesio, kurį abi šalys pranešė viena kitai, kad įvykdė savo atitinkamus vidaus reikalavimus ir procedūras, skirtus jų sutikimui jo laikytis nustatyti, dieną;

               (2)dėl vidaus procedūrinių reikalavimų Europos Sąjunga sudaryti Prekybos ir bendradarbiavimo susitarimo iki 2021 m. vasario 28 d. negalės, todėl pagal FINPROV.11 straipsnio 2 dalies a punktą Partnerystės taryba turėtų nustatyti, kad laikino taikymo pabaigos data – 2021 m. balandžio 30 d.,

               PRIĖMĖ ŠĮ SPRENDIMĄ:

               1 straipsnis

               Laikino taikymo pabaigos data pagal Prekybos ir bendradarbiavimo susitarimo FINPROV.11 straipsnio 2 dalies a punktą yra 2021 m. balandžio 30 d.

               2 straipsnis

               Šis sprendimas įsigalioja jo priėmimo dieną.

               Priimta ...

               Partnerystės tarybos vardu

               Bendrapirmininkiai

                     (1)

                        OL L 444, 2020 12 31, p. 14.


               EUROPOS KOMISIJA
            Briuselis, 2021 11 03
            COM(2021) 671 final
            2021/0352(NLE)

            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinės jūrų organizacijos 32-ojoje asamblėjoje, dėl Apžiūros pagal Suderintą apžiūros ir sertifikavimo sistemą rekomendacijų pakeitimų priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Tarptautinės jūrų organizacijos (IMO) 32-ojoje asamblėjoje, kuri vyks virtualiai 2021 m. gruodžio 6–15 d.

               Per 32-ąją asamblėją (A 32) numatoma priimti 2021 m. Apžiūros pagal Suderintą apžiūros ir sertifikavimo sistemą (HSSC) rekomendacijų projektą ir atšaukti Asamblėjos rezoliuciją A.1140(31), kuria IMO asamblėja savo 31-ojoje sesijoje priėmė 2019 m. Apžiūros pagal Suderintą apžiūros ir sertifikavimo sistemą (HSSC) rekomendacijas.

               2.Pasiūlymo aplinkybės

               2.1.Tarptautinės jūrų organizacijos konvencija

               Tarptautinės jūrų organizacijos konvencija įsteigta Tarptautinė jūrų organizacija (IMO). IMO tikslas – būti forumu, kuriame bendradarbiaujama reguliuojant ir pritaikant praktikoje įvairiausius su tarptautine prekyba susijusios laivybos techninius aspektus. Be to, ji siekia skatinti visuotinai priimti aukščiausius praktiškai įmanomus standartus tokiose srityse kaip saugi laivyba, efektyvi navigacija ir jūros taršos iš laivų prevencija bei kontrolė ir užtikrinti visiems vienodas veiklos sąlygas. Ji taip pat sprendžia atitinkamus administracinius ir teisinius klausimus.

               Konvencija įsigaliojo 1958 m. kovo 17 d.

               Visos valstybės narės yra konvencijos šalys.

               2.2.Tarptautinė jūrų organizacija

               Tarptautinė jūrų organizacija (IMO) yra Jungtinių Tautų specializuotoji agentūra, atsakinga už laivybos saugą ir saugumą ir už jūros taršos iš laivų prevenciją. Ji nustato pasaulinius tarptautinės laivybos saugos, saugumo ir aplinkosauginio veiksmingumo standartus. Pagrindinis jos uždavinys – sukurti visuotinai pripažintą ir visuotinai įgyvendinamą objektyvią ir veiksmingą laivybos pramonės reguliavimo sistemą.

               Prie IMO gali prisijungti bet kuri valstybė; visos ES valstybės narės yra IMO narės. ES santykiai su IMO visų pirma grindžiami bendradarbiavimo susitarimu, kurį 1974 m. sudarė Vyriausybių konsultacijų laivybos klausimais organizacija (IMCO) ir Europos Bendrijų Komisija.

               IMO asamblėja yra organizacijos valdymo organas. Ją sudaro visos IMO valstybės narės; jos susitinka kas dvejus metus ir gali patvirtinti priemones, dėl kurių susitarta visuose penkiuose pagrindiniuose IMO komitetuose. Tarp šių penkių komitetų yra Jūrų saugumo komitetas (MSC) ir Jūrų aplinkos apsaugos komitetas (MEPC).

               2.3.IMO asamblėjos numatomas priimti aktas

               2021 m. gruodžio 6–15 d. per 32-ąją sesiją Asamblėja turi priimti Apžiūros pagal Suderintą apžiūros ir sertifikavimo sistemą rekomendacijų pakeitimus.

               Numatomų pakeitimų tikslas – atnaujinti rekomendacijas, kad jos atitiktų reikalavimus, susijusius su atitinkamų privalomų priemonių pakeitimais, įsigaliosiančiais iki 2021 m. gruodžio 31 d. imtinai.

               3.Pozicija, kurios turi būti laikomasi Sąjungos vardu

               3.1.2021 m. Apžiūros pagal Suderintą apžiūros ir sertifikavimo sistemą rekomendacijų priėmimas ir A.1140(31) atšaukimas

               IMO priemonių įgyvendinimo vėliavos valstybėse pakomitetis (angl. Sub-Committee on Flag State Implementation), IMO priemonių įgyvendinimo pakomitečio (III) pirmtakas, sutiko nuolat peržiūrėti HSSC apžiūros rekomendacijas. Todėl Apžiūros rekomendacijos atnaujinamos kiekvienoje IMO asamblėjos sesijoje. Naujausia Apžiūros rekomendacijų redakcija įtraukta į Rezoliuciją A.1140(31) ir priimta 2019 m. Asamblėjos 31-ojoje sesijoje.

               6-ojoje sesijoje III pakomitetis įsteigė Kinijos koordinuojamą ryšių palaikymo grupę dėl HSSC apžiūros rekomendacijų peržiūros ir nebaigtinio įsipareigojimų pagal priemones, susijusias su IMO priemonių įgyvendinimo kodeksu (III kodeksas), sąrašo. Tai buvo padaryta ir ankstesnėse III pakomitečio sesijose.

               Ryšių palaikymo grupės buvo paprašyta toliau rengti Apžiūros rekomendacijų pakeitimų projektą. Jis grindžiamas atitinkamų privalomų priemonių pakeitimais, kurie turi įsigalioti iki 2021 m. gruodžio 31 d. imtinai, atsižvelgiant į MEPC ir MSC sesijų išvadas. Atnaujintų HSSC apžiūros rekomendacijų priėmimas ir rezoliucijos A.1140(31), kurioje išdėstytos dabartinės rekomendacijos, atšaukimas bus patvirtinti MSC 104-ojoje sesijoje ir MEPC 77-ojoje sesijoje. Kai rezoliucijos projektas bus patvirtintas abiejuose komitetuose, jis bus perduotas priimti 32-ajai asamblėjai.

               Reguliaria peržiūra užtikrinama, kad HSSC apžiūros rekomendacijos būtų nuolat atnaujinamos. Atnaujintose rekomendacijose, kurias reikia priimti, paaiškinama, kad nebegaliojančios galvaninės baterijos, atitinkančios Rezoliucijos MSC.149(77) priedo 12.6 punkto reikalavimus, gali būti naudojamos tik tuo atveju, jei tikrinama, kaip veikia dvipusis VHF radiotelefoninio ryšio įrenginys. Todėl Sąjunga turėtų pritarti šiems pakeitimams, nes jais bus užtikrinta, kad Apžiūros rekomendacijose būtų atsižvelgta į naujus pokyčius.

               3.2.Susiję ES teisės aktai ir ES kompetencija

               Reglamentu (EB) Nr. 391/2009
                  1
                nustatytos laivų patikrinimo ir apžiūros organizacijų bendrosios taisyklės ir standartai. Pagal reglamento I priedo B dalies 7 punkto k papunktyje nustatytą kriterijų pripažinta organizacija turi užtikrinti, kad teisės aktų numatytos apžiūros ir patikrinimai būtų organizuojami laikantis Apžiūros rekomendacijų pagal IMO patvirtintą Apžiūros ir sertifikavimo suderintą sistemą.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  2
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               IMO asamblėja yra pagal susitarimą, t. y. Tarptautinės jūrų organizacijos konvenciją, įsteigta įstaiga.

               Aktas, kurį Asamblėja raginama priimti, yra teisinę galią turintis aktas. Numatomas aktas gali stipriai paveikti 2009 m. balandžio 23 d. Europos Parlamento ir Tarybos reglamento (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų turinį. Taip yra todėl, kad pagal jį pripažinta organizacija turi užtikrinti, kad teisės aktų numatytos apžiūros ir patikrinimai būtų organizuojami laikantis Apžiūros rekomendacijų pagal IMO patvirtintą Apžiūros ir sertifikavimo suderintą sistemą.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su jūrų transportu. Todėl siūlomo sprendimo materialinis teisinis pagrindas yra SESV 100 straipsnio 2 dalis.

               4.3.Išvada

               Siūlomo sprendimo teisinis pagrindas turėtų būti SESV 100 straipsnio 2 dalis kartu su SESV 218 straipsnio 9 dalimi.

               2021/0352 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinės jūrų organizacijos 32-ojoje asamblėjoje, dėl Apžiūros pagal Suderintą apžiūros ir sertifikavimo sistemą rekomendacijų pakeitimų priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarptautinės jūrų organizacijos (IMO) konvencija įsigaliojo 1958 m. kovo 17 d.;

               (2)IMO yra specializuota Jungtinių Tautų agentūra, atsakinga už laivybos saugą ir saugumą ir už jūrų ir oro taršos iš laivų prevenciją. Visos Sąjungos valstybės narės yra IMO narės. Sąjunga nėra IMO narė;

               (3)pagal Susitarimo 15 straipsnio j punktą Asamblėja gali priimti narėms skirtas taisykles ir instrukcijas, susijusias su jūros saugumu ir jūros teršimo iš laivų išvengimu ir kova su tuo, taip pat dėl kitų klausimų, susijusių su laivybos poveikiu jūros aplinkai, kurie priskirti Organizacijai pagal tarptautinius dokumentus, arba dėl tų taisyklių ir pataisų, kurios jai buvo perduotos;

               (4)IMO asamblėja savo 32-ojoje sesijoje, vyksiančioje 2021 m. gruodžio 6–15 d., turi priimti 2021 m. Apžiūros pagal Suderintą apžiūros ir sertifikavimo sistemą (HSSC) rekomendacijas ir atšaukti IMO asamblėjos rezoliuciją A.1140(31), kurioje pateikiamos 2019 m. HSSC apžiūros rekomendacijos;

               (5)tikslinga nustatyti poziciją, kurios Sąjungos vardu turi būti laikomasi IMO asamblėjos 32-ojoje sesijoje, nes HSSC apžiūros rekomendacijų pakeitimai galės stipriai paveikti Sąjungos teisės aktų, t. y. 2009 m. balandžio 23 d. Europos Parlamento ir Tarybos reglamento (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų, turinį;

               (6)2021 m. HSSC apžiūros rekomendacijų priėmimas ir 2019 m. HSSC apžiūros rekomendacijų atšaukimas yra reguliarios peržiūros dalis. Todėl Sąjunga turėtų pritarti šiems pakeitimams, nes jais bus užtikrinta, kad HSSC apžiūros rekomendacijos būtų nuolat atnaujinamos;

               (7)Sąjungos poziciją kartu pareikš Sąjungos valstybės narės, kurios yra IMO asamblėjos narės,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Tarptautinės jūrų organizacijos (IMO) asamblėjos 32-oje sesijoje, yra pritarti tam, kad būtų priimtos 2021 m. Apžiūros pagal Suderintą apžiūros ir sertifikavimo sistemą rekomendacijos, išdėstytos dokumento III 7/17/Add.1 8 skirsnyje ir 6 priede, ir atitinkamam IMO asamblėjos rezoliucijos A.1140(31) panaikinimui.

               2 straipsnis

               1 straipsnyje nurodytą poziciją kartu pareiškia Sąjungos valstybės narės, kurios yra IMO asamblėjos narės.

               3 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        2009 m. balandžio 23 d. Europos Parlamento ir Tarybos reglamentas (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų OL L 131, 2009 5 28, p. 11–23.

                     (2)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.